
Parlamentul  României

Camera  Deputaţilor
Comisia pentru Sănătate şi Familie      Nr. 28/ 239 / 4 octombrie  2012 
BIROULUI PERMANENT

AL

CAMEREI DEPUTAŢILOR,

Vă înaintăm raportul asupra proiectului de Lege pentru modificarea şi completarea Legii  nr.95/2006 privind reforma în domeniul sănătăţii ( PLx 595/2011), trimis Comisiei pentru sănătate şi familie spre dezbatere,  în fond, cu adresa nr. PL-x 595 din 7 noiembrie 2011.
În raport cu obiectul şi conţinutul reglementării, proiectul de lege face parte din categoria legilor ordinare.
PREŞEDINTE,
RODICA NASSAR
                          


                      Costică Canacheu

Parlamentul  României

Camera  Deputaţilor
Comisia pentru Sănătate şi Familie      Nr. 28/ 239 / 4 octombrie  2012 
R A P O R T  

asupra proiectului de Lege pentru modificarea şi completarea 
 Legii  nr.95/2006 privind reforma în domeniul sănătăţii 
( PLx 595/2011)
În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru sănătate şi familie a fost sesizată spre dezbatere în fond, cu  proiectul de Lege pentru modificarea şi completarea Legii nr.95/2006 privind reforma în domeniul sănătăţii ( PLx 595/2011), trimis cu adresa nr. PL-x 595 din 7 noiembrie 2011.
Senatul, în calitate de primă Cameră sesizată, a adoptat proiectul de lege în şedinţa din 31 octombrie 2011, potrivit art.75 alin.(2) teza        a III-a din Constituţia României republicată.

Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

  La întocmirea prezentului raport Comisia a avut în vedere :
· avizul favorabil al Consiliului Legislativ (nr.500 din 3.05.2011) cu observaţii şi propuneri;
· avizul negativ al Comisiei juridice, de disciplină şi imunităţi ( nr.PLx 595 din 14.11.2011);
· avizul negativ al Comisiei pentru buget, finanţe şi bănci       ( nr.482 din 23.11.2011);
· punctul de vedere negativ al Ministerului Sănătăţii              ( nr.48766 din 1.10.2012 ).

Proiectul de lege are ca obiect de reglementare amendarea prevederilor art.332 şi art.338 din  Legea nr.95/2006 privind reforma în domeniul sănătăţii, măsurile propuse vizând suportarea tuturor cheltuielilor necesare pentru producerea, personalizarea, editarea, implementarea şi distribuirea cardului naţional de asigurări sociale de sănătate de la bugetul de stat, prin alocarea de sume, cu această destinaţie, în bugetul Fondului naţional unic de asigurări sociale de sănătate.

În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, în şedinţa din 1 octombrie 2012. La lucrările comisiei au fost prezenţi 14 deputaţi din totalul de 17 membri.
La dezbateri au participat, în conformitate cu prevederile art.55 din Regulamentul Camerei Deputaţilor, domnul Răzvan Vulcănescu, secretar de stat în cadrul Ministerului Sănătăţii şi domnul Ştefan Panaitescu, director adjunct din cadrul Casei Naţionale de Asigurări de Sănătate.
 În urma dezbaterilor, Comisia pentru sănătate şi familie a  hotărât, cu unanimitate de voturi, respingerea  proiectului de Lege pentru modificarea şi completarea Legii  nr.95/2006 privind reforma în domeniul sănătăţii din următoarele considerente:

- din bugetul Fondului Naţional de Asigurări Sociale de Sănătate nu se pot suporta cheltuielile reprezentând contravaloarea cardului naţional de asigurări sociale de sănătate, respectiv a documentului propriu-zis, prin care se atestă calitatea de asigurat, precum şi costurile aferente distribuţiei acestuia, întrucât grevarea fondului cu aceste sume ar conduce la diminuarea pachetului de servicii care se acordă asiguraţilor în mod echitabil şi nediscriminatoriu;
- iniţiatorul nu precizează sursele financiare necesare aplicării măsurilor propuse, încălcându-se astfel dispoziţia art. 138 alin.(5) din Constituţia României, republicată.
În raport cu obiectul şi conţinutul său, proiectul de lege face parte din categoria legilor ordinare. 
PREŞEDINTE,
RODICA NASSAR
Întocmit, 
Gheorghe Marinescu – şef birou
Cristina Bologan – Expert 

